UE are 891.600 de jurnaliști, lingviști și autori. Câți dintre ei are România
Cu ocazia Zilei Mondiale a Libertății Presei, Eurostat a publicat, vineri, date legate de numărul persoanelor angajate în UE (Uniunea Europeană) în calitate de autori, jurnaliști sau lingviști. Potrivit sursei citate, numărul acestora a înregistrat o creștere cu 9,1% în 2022, ajungând la 891.600, comparativ cu 816.800 înregistrate în 2017.
În ceea ce privește distribuția pe țări membre în 2022, Germania a ocupat prima poziție, cu o pondere de 25,6%, urmată de Franța cu 12%, și Spania cu 9,1%. În contrast, țările cu cea mai mică contribuție la numărul total de persoane angajate în aceste domenii au fost Malta, Cipru, Letonia, Estonia și Luxemburg, fiecare reprezentând mai puțin de 0,5% din totalul angajaților în UE.
În România, numărul persoanelor angajate în calitate de autori, jurnaliști sau lingviști a înregistrat o scădere de la 13.500 în 2017 la 13.000 în 2022. În comparație, în Ungaria, în anul 2022, se înregistrau peste 20.000 de persoane angajate în aceste domenii, iar în Cehia peste 22.000.
În 2022, erau 80.000 de societăți din industria editorială
Dacă analizăm situația din 2017 până în 2022, cea mai mare creștere procentuală a numărului de persoane angajate ca autori, jurnaliști sau lingviști a fost înregistrată în Lituania (166%), urmată de Finlanda (31,5%) și Ungaria (30,8%). În schimb, cele mai semnificative scăderi au fost înregistrate în Letonia (cu minus 35,6%), Estonia (cu minus 34,3%) și Grecia (cu minus 22,5%).
Conform datelor Eurostat din anul 2022, la nivelul Uniunii Europene existau 80.000 de societăți active în industria editorială, fie în publicarea de cărți și periodice, fie în alte activități editoriale. Cele mai multe dintre aceste societăți erau înregistrate în Franța (23.469), Spania (5.981) și Germania (5.533). Pe de altă parte, numărul cel mai mic de societăți în acest domeniu era în Luxemburg (79), Cipru (93) și Malta (105).
Din totalul de 80.000 de societăți active în industria publicației de cărți și periodice în UE în 2022, 2.363 erau în România, în creștere față de 2.286 înregistrate în anul precedent, 2021.
Mesajul premierului
Prim-ministrul Marcel Ciolacu a avut un mesaj cu ocazia Zilei Mondiale a Libertății Presei. Șeful Executivului de la București spune că mass-media de la noi din țară este un partener ferm de partea adevărului.
Premierul a menționat că Ziua Mondială a Libertății Presei subliniază importanța acordată în mod constant libertății de exprimare. Acesta o consideră un instrument esențial pentru informarea publicului. De asemenea, o mai consideră și o garanție pentru o societate democratică și liberă.
El a adăugat că oamenii doresc să fie la curent cu cele mai recente informații, în special în situații în care solidaritatea colectivă poate face diferența, cum ar fi în timpul unei pandemii, în conflicte de securitate și în urmările acestora.
”Ziua Mondială a Libertăţii Presei, pe care o marcăm în a treia zi din luna mai, în fiecare an, subliniază importanţa pe care trebuie să o dăm în permanenţă libertăţii de exprimare, ca pârghie de informare a publicului şi garanţie a unei societăţi democratice şi libere. Oamenii vor să ţină pasul cu cele mai noi informaţii, mai ales în momente în care unitatea colectivă poate face diferenţa, precum pandemia, conflictele de securitate şi efectelor acestora. Pe fondul diversificării canalelor de comunicare în mediul online şi într-o societate tot mai dezbinată de fenomenul de fake-news şi dezinformare, oamenii din presă au o misiune şi mai dificilă, cu responsabilităţi din ce în ce mai mari”, spune premierul într-un mesaj.